CELEX: 32019D1351
Language: et
Date: 2019-08-19 00:00:00
Title: Komisjoni rakendusotsus (EL) 2019/1351, 19. august 2019, millega kehtestatakse Serbia Vabariigist pärit sigadelt saadud lihatoodete ning töödeldud magude, põite ja soolte liitu impordi ja läbi liidu veo eritingimused kõnealuses riigis esineva Aafrika seakatku tõttu ning muudetakse rakendusotsust 2013/426/EL (teatavaks tehtud numbri C(2019) 6174 all) (EMPs kohaldatav tekst)

20.8.2019   
               
               
                  ET
               
               
                  Euroopa Liidu Teataja
               
               
                  LI 216/1
               
            
         KOMISJONI RAKENDUSOTSUS (EL) 2019/1351,
         19. august 2019,
         millega kehtestatakse Serbia Vabariigist pärit sigadelt saadud lihatoodete ning töödeldud magude, põite ja soolte liitu impordi ja läbi liidu veo eritingimused kõnealuses riigis esineva Aafrika seakatku tõttu ning muudetakse rakendusotsust 2013/426/EL
         
            
               (teatavaks tehtud numbri C(2019) 6174 all)
            
         
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (1) eriti selle artikli 22 lõikeid 1 ja 6,
         ning arvestades järgmist:
         
                     (1)
                  
                  
                     Sigade Aafrika katk [Termin on muutunud. Uus termin on „Aafrika seakatk“] on väga nakkav surmaga lõppev viirushaigus, mis tabab kodu- ja metssigu ning võib kiiresti levida eelkõige nakatunud loomadest valmistatud toodete ja muude saastunud elutute objektide kaudu. Aafrika seakatku puhangu korral kolmandas riigis on oht, et haigusetekitaja võib liitu levida elussigade või nendest saadud toodete kaudu.
                  
               
                     (2)
                  
                  
                     Serbia teatas 13. augustil 2019 komisjonile Aafrika seakatku puhangust Rabrovacis (Sume küla), Velika Krsnas ja Kusdakis.
                  
               
                     (3)
                  
                  
                     Komisjoni määruse (EL) nr 206/2010 (2) kohaselt ei lubata Serbial liitu eksportida elussigu ja värsket sealiha. Vastavalt komisjoni otsusele 2007/777/EÜ (3) on aga liikmesriigid kohustatud lubama liitu importida või läbi liidu vedada kodusigadelt ning tehistingimustes peetavatelt ja metssigadelt saadud lihatooteid ning töödeldud magusid, põisi ja sooli. Kõnealuseid sealihatooteid võib Serbiast liitu importida tingimusel, et need on läbinud kõnealuse otsuse artikli 3 ja II lisa 2. osa kohase eritöötlemisviisi D.
                  
               
                     (4)
                  
                  
                     Aafrika seakatku vastased tõhusad töötlemisviisid on esitatud nõukogu direktiivi 2002/99/EÜ (4) III lisas. Otsuse 2007/777/EÜ II lisa 4. osas kirjeldatud eritöötlemisviisi D korral nõutavat kuumtöötlust, mille puhul lihatoote ning magude, põite ja soolte töötlemisel kogu lihas ja/või magudes, põites ja sooltes saavutatav sisetemperatuur peab olema vähemalt 70 °C, või toorsingi puhul töötlemist, mis peab hõlmama vähemalt üheksa kuud loomulikku fermentatsiooni ja küpsemist ning mille tulemuseks on Aw kuni 0,93 ja pH kuni 6,0, ei peeta tõhusaks, et kõrvaldada Aafrika seakatkust tingitud riski lihatoodetes ja töödeldud magudes, põites ja sooltes.
                  
               
                     (5)
                  
                  
                     Selleks et hoida ära Aafrika seakatku levimise riski Serbiast pärit sigadelt saadud lihatoodete ning töödeldud magude, põite ja soolte impordi kaudu, on vaja tagada, et need tooted on läbinud tõhusa töötluse, et inaktiveerida seda nakkust põhjustav viirus.
                  
               
                     (6)
                  
                  
                     Seepärast tuleks lubada liitu importida lihatooteid ning töödeldud magusid, põisi ja sooli, mis koosnevad Serbiast pärit sea- või metssealihast või sisaldavad seda, ainult juhul, kui need lihatooted ning töödeldud maod, põied ja sooled on läbinud vähemalt otsuse 2007/777/EÜ II lisa 4. osas kirjeldatud eritöötlemisviisi C, mille korral nõutakse, et lihatoote ning magude, põite ja soolte töötlemisel saavutatav liha ja/või magude, põite ja soolte sisetemperatuur peab olema vähemalt 80 °C. Teise võimalusena võib kohaldada kõnealuses 4. osas kirjeldatud rangemat eritöötlemisviisi B, mille korral nõutakse töötlemist hermeetiliselt suletud mahutis kuni F0 väärtuseni 3 või üle selle.
                  
               
                     (7)
                  
                  
                     Komisjoni rakendusotsuse 2013/426/EL (5) kohaselt tuleb kõik sõidukid, millega on veetud elusloomi kolmandasse riiki või selle territooriumi osasse või kolmandas riigis või selle territooriumi osas, mis Aafrika seakatkust tabandumise tõttu on loetletud kõnealuse rakendusotsuse I lisas, nõuetekohaselt puhastada ja desinfitseerida pärast viimast mahalaadimist ning et kõnealune puhastamine ja desinfitseerimine peab olema liitu sisenemisel nõuetekohaselt dokumenteeritud.
                  
               
                     (8)
                  
                  
                     Aafrika seakatku esinemise tõttu Serbias on vaja, et kõnealune riik lisataks rakendusotsuse 2013/426/EL I lisas esitatud kolmandate riikide või nende piirkondade loetellu.
                  
               
                     (9)
                  
                  
                     Rakendusotsust 2013/426/EL kohaldatakse kuni 31. detsembrini 2019. Võttes arvesse Aafrika seakatkust põhjustatud ebasoodsat olukorda kõnealuses otsuses loetletud riikides ning Aafrika seakatku epidemioloogiat ja liidus selle haigusega seoses kohaldatavaid meetmeid, on siiski vaja pikendada kõnealuse otsuse kohaldamisaega kuni 31. detsembrini 2021. Seepärast tuleks rakendusotsust 2013/426/EL vastavalt muuta.
                  
               
                     (10)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liikmesriigid lubavad liitu importida või läbi liidu vedada Serbia Vabariigist pärit kodusigadelt, tehistingimustes peetavatelt sõralistelt ulukitelt (sead) või metssigadelt saadud lihatooteid ja töödeldud magusid, põisi ja sooli, tingimusel et:
            
                        a)
                     
                     
                        sellised tooted on läbinud otsuse 2007/777/EÜ II lisa 4. osas määratletud eritöötlemisviisi C või B; ning
                     
                  
                        b)
                     
                     
                        liikmesriigid tagavad, et ainult selliste toodete saadetised, mis vastavad veterinaar- ja terviseohutussertifikaadi näidise nõuetele:
                        
                                    i)
                                 
                                 
                                    mis on esitatud otsuse 2007/777/EÜ III lisas, imporditakse liitu,
                                 
                              
                                    ii)
                                 
                                 
                                    ning mis on esitatud kõnealuse otsuse IV lisas, tuuakse liitu selleks, et lähetada kas kohe või pärast ladustamist kolmandasse riiki vastavalt nõukogu direktiivi 97/78/EÜ artikli 12 lõikele 4 või artiklile 13, (6) aga ei ole ette nähtud liitu importimiseks, ning
                                 
                              
                  
                        c)
                     
                     
                        selliste saadetistega kaasas oleva, punktis a osutatud nõutava eritöötlemisviisi järgimist tõendava asjaomase sertifikaadi on nõuetekohaselt täitnud ja allkirjastanud kolmanda lähteriigi veterinaarjärelevalve ametnik.
                     
                  
         
            Artikkel 2
            Rakendusotsust 2013/426/EL muudetakse järgmiselt.
            
                        1)
                     
                     
                        Artikkel 4a asendatakse järgmisega:
                        
                           „Artikkel 4a
                           Käesolevat otsust kohaldatakse kuni 31. detsembrini 2021.“;
                        
                     
                  
                        2)
                     
                     
                        I lisasse lisatakse sõna „Venemaa“ järele sõna „Serbia“.
                     
                  
         
            Artikkel 3
            Käesolevat otsust kohaldatakse kuni 31. detsembrini 2021.
         
         
            Artikkel 4
            Käesolev otsus on adresseeritud liikmesriikidele.
         
         
            Brüssel, 19. august 2019
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  EÜT L 24, 30.1.1998, lk 9.
         
            (2)  Komisjoni 12. märtsi 2010. aasta määrus (EL) nr 206/2010, millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded (ELT L 73, 20.3.2010, lk 1).
         
            (3)  Komisjoni 29. novembri 2007. aasta otsus 2007/777/EÜ, millega kehtestatakse looma- ja inimtervishoiu nõuded ning näidissertifikaadid inimtoiduks ettenähtud lihatoodete ja töödeldud magude, põite ja soolte importimiseks kolmandatest riikidest ning tunnistatakse kehtetuks otsus 2005/432/EÜ (ELT L 312, 30.11.2007, lk 49).
         
            (4)  Nõukogu 16. detsembri 2002. aasta direktiiv 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad (EÜT L 18, 23.1.2003, lk 11).
         
            (5)  Komisjoni 5. augusti 2013. aasta rakendusotsus 2013/426/EL, milles käsitletakse meetmeid, millega hoida ära sigade Aafrika katku viiruse levik liitu kolmandatest riikidest või selliste kolmandate riikide territooriumi osadest, kus selle haiguse esinemine on kindlaks tehtud, ja millega tunnistatakse kehtetuks otsus 2011/78/EL (ELT L 211, 7.8.2013, lk 5).
         
            (6)  Nõukogu 18. detsembri 1997. aasta direktiiv 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted (EÜT L 24, 30.1.1998, lk 9).